Նախագահ Թրամփը խոստացել է 1 տրիլիոն դոլար՝ ամերիկյան ենթակառուցվածքների վերականգման համար
Ամերիկյան ենթակառուցվածքները գտնվում են անմխիթար վիճակում: Այս մասին է փաստում Ամերիկայի ճարտարագետների միությունը: Նախագահ Դոնալդ Թրամփը խոստացել է մեկ տրիլիոն դոլար տրամադրել ենթակառուցվածքների բարելավման համար: Սակայն տեղական համայնքները չեն ակնկալում, որ այդ գումարներն արագ կտրամադրվեն:
2015 թվականի դեկտեմբերին սկսվեցին Փիտսբուրգի Գրինֆիլդ կամրջի վերակառուցման աշխատանքները: Նման ծրագրերի իրականացումը հնարավոր չէ կատարել տեղական համայնքների միջոցներով: Անհրաժեշտ է դաշնային կամ նահանգային իշխանությունների աջակցությունը: «Դրա կարիքն ունենք ոչ միայն այստեղ՝ Փիթսբուրգում կամ Արևմտյան Փենսիլվանիայում, այլ՝ ողջ երկրով մեկ: Մեր ենթակառուցվածքները հնացած են և կարիք ունեն վերանորոգման, յուրաքանչյուր միջոց օգտակար է այս նպատակի համար»,- ասում է Փիթսբուրգի բնակիչ Գայ Կոստան։ Նախընտրական քարոզարշավի օրերին նախագահ Թրամփը խոստացել էր մեկ տրիլիոն դոլար տրամադրել ենթակառուցվածքների բարելավման համար: Տեղական իշխանությունները սակայն գիտակցում են, որ այդ գումարներն արագ չեն տրամադրվի: Փիթսբուրգը հին արդյունաբերական քաղաք է, սակայն ինչպես նման քաղաքներից շատերում, տեղական միջոցների մեծ մասը ծախսվում է նոր ենթակառուցվածքների զարգացման համար, իսկ պահպանման համար միջոցներ չեն տրամադրվում: «Սա նման է սեփական տանը: Եթե անտեսես խնդիրներն, օրինակ տանիքի հետ կապված, վերջում վերանորոգման փոխարեն ստիպված կլինես փոխել ամբողջ տանիքը»,- ասում է Փիթսբուրգի քաղաքապետ Բիլ Փեդուտոն: Սակայն բյուրոկրատական գործընթացը չափազանց երկար է տևում: «Տարիներ է տևում մինչև Վաշինգտոնում հաստատված ծրագրերի համար միջոցները հասնում են տեղական մարմիններին: Այստեղ ևս շուրջ 4 տարի է պետք մինչև այդ միջոցները գործի դրվեն»,- ասում է Փիթսբուրգի բնակիչ Գայ Կոստան: Գրինֆիլդի կամրջի վերակառուցման աշխատանքները կավարտվեն 2017 թվականի կեսին: Ռիսկային գոտում գտնվող շուրջ 58 հազար այլ կամուրջների ճակատագիրը կախված է նրանից, թե կկարողանա արդյոք նախագահ Թրամփը համոզել ԱՄՆ-ի Կոնգրեսին ենթակառուցվածքների զարգացման համար գումարներ տրամադրել՝ իր նախընտրական խոստումը իրականացնելու համար: